Det var tidligere folketingsmedlem Kristen Touborg Jensen, som torsdag kort efter middag blev dræbt i frontalkollission i Holstebro, oplyser politiet

Det var tidligere folketingsmedlem, SF'eren Kristen Touborg Jensen, Gudum ved Lemvig, som torsdag omkom i en frygtelig trafikulykke ved Holstebro.

Det oplyser Midt- og Vestjyllands Politi i en pressemeddelelse.

Det er efter aftale med Touborg Jensens familie, at navnet offentliggøres.

Se også: Voldsom ulykke: Mand dræbt - kone kvæstet

Kørte frontalt sammen med modkørende

73-årige Kristen Touborg var impliceret i en ulykke på Herningvej i Holstebro. På stedet på ringvejen, der lokalt er kendt som Nybo Bakke, kørte manden i sin bil, da han af indtil videre uvisse årsager pludselig kom til at køre over i modsatte kørebane.

Her ramte den tidligere folketingspolitiker en modkørende bilist. Sammenstødet var så voldsomt, så Touborg ifølge vagtchef Henrik Nielsen fra Midt- og Vestjyllands Politi var dræbt på stedet.

Med i bilen var også Touborgs kone, Anna Marie Touborg, som sad på passagersædet. Kvinden, som er 75 år, er alvorligt kvæstet blevet bragt til hospitalet, hvor hun modtager livreddende behandling.

Føreren i den modkørende bil, som helt uforvarende blev ramt, er heldigvis sluppet med overfladiske knubs og skrammer.

Den landmandsuddannede Kristen Touborg Jensen sad i folketinget for SF i perioden mellem 1994 og 2011. Han var opstillet i Ringkøbing Amtskreds. Touborg var medlem af SF's hovedbestyrelse fra 1990 og af SF's Forretningsudvalg 1992-94.

Havde plan om mere politik

Selv om Kristen Touborg var stoppet som folketingspolitiker, var han slet ikke færdig i politik. I marts blev han interviewet af Folkebladet Lemvig, og her annoncerede han, at han var SF's nye spidskandidat til byrådsvalget til november.

Han fortalte i interviewet, at han sådan set godt kunne være stillet op i 2013.

- Men da var ikke et tema for mig. Da havde vi tre dygtige byrådsmedlemmer, som alle genopstillede. Uden at være selvhævdende var sandsynligheden stor for, at jeg som tidligere folketingsmedlem ville skubbe en af dem ud ved valget. Og det ønskede jeg ikke. Nu er situationen en anden, og så stiller jeg op, sagde Kristen Touborg til Folkebladet Lemvig.

Ekstra Bladet har været i dialog med formanden for Kristen Touborgs lokale partiforening i Lemvig, Dorete Kallesøe.

- Vi er chokerede, og vi har ikke yderligere lige nu. Jeg har lige fået det at vide for en halv time siden, siger Dorete Kallesøe til Ekstra Bladet.

Ulykken skete klokken 12.13. Vejen, der er det trafikale bindeled mellem Herning og Holstebro, var spærret i flere timer, mens redningsarbejdere og en bilinspektør arbejdede på stedet.

Opdateres...